《赐王钦若除太子太保判杭州十韵》
宋代·宋真宗

早自外朝登近侍，克符昌运振嘉名。
一参黄阁推良画，再陟鸿枢显至荣。
该博古今堂献纳，勤劳夙夜每专精。
石渠撰述多文备，日观封崇大礼成。
宰府调元心匪懈，真宫兼职望弥清。
龙楼进秩恩尤异，熊轼为藩任不轻。
二浙奥区期惠化，三吴佳致悦高情。
重重山水舟中见，处处壶浆陌上迎。
既肃迩遐安外域，更分宵旰抚黎氓。
予衷侧席方毗倚，儜有甘棠播颂声。